SKRIFTLIG FORESPØRGSEL P-1261/01

af Graham Watson (ELDR) til Kommissionen

(19. april 2001)

Om: Økonomisk bistand til Østtimor

Hvad gør EU under forudsætning af den fuldstændige mangel på relevant infrastruktur, den store fortrydelse over FN's tilstedeværelse og den vedvarende mistro samfundene imellem for at fremme den timoriske befolknings direkte deltagelse i udviklingen af et pluralistisk demokratisk samfund? Hvilket pres kan Kommissionen udøve med henblik på ligebehandling af de protestantiske og katolske samfund?

Hvad gør EU i lyset af oplysningerne om, at de ansvarlige for de krigsforbrydelser, der blev begået under krigen i Timor, muligvis forbliver ustraffede, for at øge offentlighedens tro på, at retfærdighed sker fyldes inden for rammerne af bestræbelserne på forsoning? Mener Kommissionen, at det vil være hensigtsmæssigt at nedsætte en Sandheds- og Forsoningskommission efter sydafrikansk forbillede?

Svar afgivet på Kommissionens vegne af Christopher Patten

(7. maj 2001)

Kommissionen deler det ærede medlems bekymringer i forbindelse med behovet for et pluralistisk demokratisk samfund i Østtimor.

For sine aktiviteter i området har Kommissionen fastlagt en række prioriteringer, som er blevet udmøntet i særskilte projekter om humanitær bistand, rehabilitering og udvikling:

- Efter de voldsomme uroligheder i september 1999 var der brug for humanitær bistand i form af nødhjælp. Denne bistand blev navnlig ydet inden for området offentlig sundhed og finansieres fortsat af Det Europæiske Fællesskabs Kontor for Humanitær Bistand (ECHO).

- Lige fra uafhængighedsprocessens begyndelse har man også forstået, at der ville blive brug for bistand til de spirende strukturer i en helt ny administration. Derfor har Kommissionen bidraget til finansieringen af FN-administrationen i Østtimor (UNTAET).

- Samtidig finansierede Kommissionen rehabiliteringen af infrastrukturer og sundhedstjenester via trustfonden for Østtimor (TFET). Der blev givet bidrag til fonden i 2000, og der vil blive tale om endnu et bidrag i 2001.

- Med hensyn til perspektiverne for udviklingen på længere sigt er Kommissionen i øjeblikket ved at fastlægge planerne for perioden 2002-2006. Der vil blive lagt særlig vægt på de sektorer, hvor man kan opnå de største virkninger i forhold til de identificerede behov og værditilvækst gennem Fællesskabets finansiering.

Endelig skal det første demokratiske valg til en forfatningsgivende forsamling finde sted i. august 2001 ifølge den aftalte politiske kalender. Kommissionen er i gang med sonderinger i området for at få fastslået, om der skal ydes støtte til denne vigtige begivenhed. En sådan støtte til valgprocessen vil være et væsentligt element i udviklingen af et stabilt demokrati i Østtimor.

Spørgsmålet om tidligere tiders krænkelser af menneskerettighederne i Østtimor bør behandles i et bredere perspektiv. For det første internt i Østtimor, da borgere fra Østtimor endnu ikke har noget politisk ansvar. Den første regering for et uafhængigt Østtimor, som træder til efter valget i. august 2001, vil helt sikkert være forpligtet til at tage de pågældende spørgsmål op, og den vil få den nødvendige støtte fra Kommissionen til sine bestræbelser. Den nye regering vil så kunne undersøge muligheden for en sandheds- og forsoningskommission og andre muligheder. I mellemtiden er det klart, at FN-administrationen træffer alle mulige foranstaltninger til at behandle alle samfundsgrupper på lige fod.

Med hensyn til den rolle, som dele af indonesiske bevæbnede styrker og individuelle borgere har spillet i Østtimors seneste fortid, vil Kommissionen fortsætte med ad alle mulige kanaler at minde den indonesiske regering om, at den har ansvaret for, at de pågældende bliver bragt for retten.